Produktový manažér Microsoftu Greg Sullivan v rozhovore pre Mobilized spomenul niekoľko zaujímavých faktov okolo mobilnej platformy Windows Phone 7. Okrem iného uviedol, že počet dodaných zariadení s touto platformou prekročil hranicu dvoch miliónov kusov. Čísla sú platné za celý posledný kvartál. V decembri pritom Microsoft hovoril o predaji 1,5 milióna kusov zariadení.
Drvivá väčšina zákazníkov je podľa interných prieskumov Microsoftu s Windows Phone 7 spokojná (93 percent) a 90 percent by odporučilo jeho kúpu aj iným.
Sullivan taktiež v inom rozhovore poznamenal, že v špecializovanom obchode pre Windows Phone 7, Marketplace, sa aktuálne nachádza cez 6 500 aplikácií. Microsoft eviduje 24 000 registrovaných vývojárov. Dodajme, že Microsoft počas CES 2011 hovoril o 5 500 aplikáciách a zhruba 20 tisíc registrovaných vývojároch. Na tému upozornil Neowin.net .
Mobilná platforma síce expanduje, no konkurencia je ďaleko vpredu. Navyše LG ako jeden z prvých producentov, ktorí ponúkli na trhu Windows Phone 7 telefóny, podľa Pocket-lint.com naznačil, že očakávania od štartu platformy boli vyššie.